**1. junija 2024 zvišanje trošarine za tobačne izdelke in obveznost za obračun razlike trošarine za drobno rezani tobak in cigarete**

[Zakon o spremembah in dopolnitvah Zakona o trošarinah](https://www.uradni-list.si/glasilo-uradni-list-rs/vsebina/2024-01-1292) (Uradni list RS, št. 38/2024; v nadaljevanju ZTro-1D), ki je izšel 7. 5. 2024 in [Uredba o določitvi zneska specifične in proporcionalne trošarine za cigarete](https://www.uradni-list.si/glasilo-uradni-list-rs/vsebina/2024-01-1421/uredba-o-dolocitvi-zneska-specificne-in-stopnje-proporcionalne-trosarine-za-cigarete) (Uradni list RS, št. 43/2024), ki je izšla 24. 5. 2024 določata znesek trošarine za tobačne izdelke iz sedmega in osmega odstavka 86. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128) (Uradni list RS, 47/16 s spremembami, v nadaljevanju ZTro-1) in znesek specifične in stopnjo proporcionalne trošarine za cigarete na dan 1. 6. 2024, izračunane na podlagi tehtane povprečne drobnoprodajne cene cigaret.

V skladu z navedenim znaša trošarina za tobačne izdelke od 1. junija 2024 dalje:

* za cigarete:
* proporcionalna trošarina 22,0328 % od drobnoprodajne cene zavojčka cigaret,
* specifična trošarina za 1000 kosov cigaret 93,5533 evrov. V primeru, da je drobnoprodajna cena (v nadaljevanju DPC) zavojčka dvajsetih cigaret nižja od 4,67 evrov, se ne glede na prej navedeno, plačuje trošarina v višini 145 evrov za 1000 kosov cigaret;
* za drobno rezani tobak: 38% od drobnoprodajne cene in 57 evrov za en kilogram, vendar najmanj 124 evrov za en kilogram;
* za cigare in cigarilose: 6,4 % od drobnoprodajne cene, vendar najmanj 57 evrov za 1000 kosov;
* za drug tobak za kajenje: 57 evrov za en kilogram;
* za tobak za segrevanje: 180 evrov za en kilogram tobaka v polnilu;
* za elektronske cigarete: 0,70 evra za en mililiter tekočine, ki vsebuje nikotin, in 0,31 evra za mililiter tekočine, ki ne vsebuje nikotina.

## DPC za posamezno vrsto tobačnih izdelkov, ki jo določi proizvajalec oziroma imetnik trošarinskega skladišča oziroma pooblaščeni ali začasno pooblaščeni prejemnik oziroma uvoznik, velja za celotno območje RS, razen za prodajo v davka prostih prodajalnah pri letih ali plovbi v tretjo državo.

## Nastanek obveznosti za obračun razlike trošarine za drobno rezani tobak in cigarete

Za trgovca oziroma osebo, ki ima drobno rezani tobak oziroma cigarete, za katere se zviša trošarina oziroma drobnoprodajna cena, na zalogi izven trošarinskega skladišča nastane na podlagi devetega odstavka 8. člena ZTro-1 obveznost za obračun razlike trošarine na dan, ko se zanje zviša trošarina ali drobnoprodajna cena.

1. **Osebe, ki morajo opraviti evidentiranje zalog drobno rezanega tobaka in cigaret ter plačati razliko trošarine, so:**

* distributerji in uvozniki, ki imajo drobno rezani tobak in cigarete na zalogi izven trošarinskega skladišča,
* trgovci in gostinci, ki imajo na zalogi drobno rezani tobak in cigarete.

1. **Obveznosti iz uredbe in iz devetega odstavka 8. člena ZTro-1**

Osebe, ki imajo izven trošarinskih skladišč na zalogi drobno rezani tobak oziroma cigarete:

* **31. maja 2024** **evidentirajo** količino drobno rezanega tobaka oziroma cigaret, ki jo imajo na zalogi, ter **obračunajo razliko** **trošarine** med zneskom že plačane trošarine in zneskom trošarine, določene s to uredbo, in sicer ločeno po vrstah drobno rezanega tobaka oziroma cigaret. Podatke o zalogi drobno rezanega tobaka oziroma cigaret se predloži na obrazcu »Obračun razlike trošarine za drobno rezani tobak in cigarete« (v nadaljevanju Obračun TRO-RAZ), ki je objavljen na spletni strani Finančne uprave RS, pristojnemu finančnemu uradu **najkasneje do 15. junija 2024.** Ker je to sobota, se rok za navedeno predložitev obračuna v skladu s 45. členom Zakona o davčnem postopku (Uradni list RS, št. 13/11 – uradno prečiščeno besedilo z vsemi spremembami) prenese na prvi naslednji delovni dan, to je **ponedeljek, 17. 6. 2024.**
* **plačajo razliko trošarine** po predloženem obračunu **najkasneje do 30. julija 2024.** Plačilo se izvrši v dobro podračuna št. SI5601100-8881000030 – prehodni davčni podračun (PDP) države. Poleg številke vplačilnega računa se na plačilnem nalogu obvezno navede tudi številko sklica, ki je določena z modelom 19 v obliki: oznaka modela 19, sklic (davčna številka plačnika – 29009).

**Trošarina se plača,** če je znesek trošarine iz obračuna **višji od 10 evrov.**

1. **Izpolnjevanje in način predložitve obračuna TRO-RAZ**

Obračun TRO-RAZ, ki služi tudi kot pripomoček za izračun razlike trošarine, se nahaja v prilogi tega dopisa, prav tako pa je dosegljiv tudi na spletni strani FURS (področja Trošarine, Novice).

Po izpolnitvi navedenega Obračuna TRO-RAZ, zavezanec le-tega **predloži** FURS **po elektronski poti** **preko informacijskega sistema E-TROD**. Dostop do IS E-TROD je urejen preko [portala e-Davki](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Informacijski_sistem_E_TROD_programska_podpora_trosarinam_in_okoljskim_dajatvam.docx).

Za pomoč pri predložitvi Obračuna TRO-RAZ preko informacijskega sistema E-TROD prilagamo navodila, ki se nahajajo v prilogi tega dopisa, ter so na voljo tudi v okviru komponente »Obvestila” v informacijskem sistemu E-TROD.

Če dostopa do informacijskega sistema za predložitev dokumentov s področja trošarin (IS E-TROD) zavezanci še nimajo urejenega, svetujemo, da si to uredijo čimprej. Način dostopa je podrobneje opisan v dokumentu [Predložitev dokumentov s področja trošarin in okoljskih dajatev v elektronski obliki](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Informacijski_sistem_E_TROD_programska_podpora_trosarinam_in_okoljskim_dajatvam.docx).